《众人观俳优》
宋代·黄庭坚

众人观俳优，诚有可笑时。
侏儒笑人後，所笑动未知。
非桀是尧舜，诸生同一词。
不能解其会，何笑侏儒为。
桓公方读书，轮扁释斧凿。
借问作书人，已归蒿里宅。
至精固不传，所说乃糟粕。
使道如怀珍，分我赡人贫。
人将遗朋友，谁不献君亲。
喁喁来噍食，泯泯去游魂。
昭穆才弟兄，愚智已子孙。
愚游智者笼，智受万物役。
奔奔相後先，成则自为德。
劳神不知疲，求所不能知。
深心著文字，有如鸟粘黐。
败新为故袴，何独郑人妻。
鹄卵待啄菢，自怜非荆鸡。
谁能起千载，化此故纸痴。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。